Αχμάντ Τετζάν Κάμπαχ

Ο Αχμάντ Τετζάν Κάμπαχ (Ahmad Tejan Kabbah, 14 Φεβρουαρίου 1932 -  31 Μαρτίου 2014Ex-Sierra Leone president Kabbah dies at 82, Kansas City News, 13-3-2014.) ήταν πολιτικός από τη Σιέρα Λεόνε. Ήταν πρόεδρος της χώρας από το 1996 έως το 1997 και από το 1998 ως το 2007. 
Ως οικονομολόγος και δικηγόρος στο επάγγελμα, ο Κάμπαχ πέρασε πολλά χρόνια εργαζόμενος στο Πρόγραμμα Ανάπτυξης των Ηνωμένων Εθνών. Αποσύρθηκε από τα Ηνωμένα Έθνη και επέστρεψε στη Σιέρα Λεόνε το 1992.

Στις αρχές του 1996 ο Κάμπαχ εκλέχθηκε ηγέτης του Λαϊκού Κόμματος της Σιέρα Λεόνε (SLPP) και ήταν ο προεδρικός υποψήφιος του κόμματος στις πρώτες ελεύθερες προεδρικές εκλογές της χώρας αργότερα την ίδια χρονιά. Εκλέχθηκε με 59% των ψήφων, νικώντας τον πλησιέστερο αντίπαλό του, τον Τζον Καρέφα-Σμαρτ από το Ενωμένο Εθνικό Λαϊκό Κόμμα (UNPP), ο οποίος έλαβε 40% στον δεύτερο γύρο και παραδέχθηκε την ήττα του. Οι διεθνείς παρατηρητές χαρακτήρισαν τις εκλογές ελεύθερες και δίκαιες. Ο Κάμπαχ έκανε προεκλογική εκστρατεία με την υπόσχεση να τερματίσει τον εμφύλιο πόλεμο αν εκλεγεί πρόεδρος. Κατά την ομιλία της ορκωμοσίας του ως πρόεδρος, επανέλαβε την υπόσχεση να τερματίσει τον εμφύλιο πόλεμο, κάτι που πράγματι πέτυχε αργότερα κατά τη διάρκεια της προεδρίας του.

Βαθιά αφοσιωμένος Μουσουλμάνος, ο Κάμπαχ γεννήθηκε στο Πεντεμπού, στην Καϊλαχούνστην Ανατολική Σιέρα Λεόνε, αν και μεγάλωσε στην πρωτεύουσα Φρίταουν. Ο Κάμπαχ ανήκε στην εθνοτική ομάδα των Μαντίνγκο. Ήταν ο πρώτος και μέχρι σήμερα ο μόνος Μουσουλμάνος αρχηγός κράτους της χώρας.

Ο πρώτος γάμος του Κάμπαχ, το 1965, ήταν με την Πατρίσια Τάκερ, μια ευσεβή Χριστιανή από την εθνοτική ομάδα των Σέρμπρο και καταγωγή από την Νότια Σιέρα Λεόνε. Με την Πατρίσια Κάμπαχ απέκτησαν πέντε παιδιά. Το ζευγάρι εμφανιζόταν συχνά δημόσια πριν από την προεδρία του. Εκείνη διαδραμάτισε σημαντικό ρόλο κατά την προεδρία του, εστιάζοντας κυρίως σε ανθρωπιστικά ζητήματα, και ήταν ένθερμη υποστηρίκτρια της ανάγκης για τον τερματισμό του εμφυλίου πολέμου. Πέθανε από ασθένεια το 1998 και έτσι δεν έζησε για να δει το τέλος του πολέμου το 2002.

Έναν χρόνο μετά την αποχώρησή του από την προεδρία, και δέκα χρόνια μετά τον θάνατο της συζύγου του Πατρίσια, ο Κάμπαχ παντρεύτηκε την Ισάτα Τζάμπι Κάμπαχ, εθνοτικά Μαντίνγκο και Μουσουλμάνα, σε ισλαμική γαμήλια τελετή στο Φριτάουν. Παρέμειναν παντρεμένοι μέχρι τον θάνατό του το 2014.

Το μεγαλύτερο μέρος της προεδρίας του Κάμπαχ επηρεάστηκε από τον εμφύλιο πόλεμο με το Ενωμένο Επαναστατικό Μέτωπο (RUF), με επικεφαλής τον Φοντάι Σανκόχ, ο οποίος οδήγησε στην προσωρινή απομάκρυνσή του από τον στρατό, το Επαναστατικό Συμβούλιο Ενόπλων Δυνάμεων, από τον Μάιο 1997 έως τον Μάρτιο 1998. Επανήλθε στην εξουσία ύστερα από στρατιωτική επέμβαση της Οικονομική Κοινότητα των Δυτικοαφρικανικών Κρατών (ECOWAS), με ηγεσία της Νιγηρίας. Μια επόμενη φάση του εμφυλίου οδήγησε στην επέμβαση των Ηνωμένων Εθνών και της Βρετανίας στη χώρα το 2000.

Ως Πρόεδρος, ο Κάμπαχ ξεκίνησε άμεσες διαπραγματεύσεις με τους αντάρτες του RUF για τον τερματισμό του εμφυλίου. Υπέγραψε αρκετές συμφωνίες ειρήνης με τον ηγέτη των ανταρτών Φοντάι Σανκόχ, συμπεριλαμβανομένης της Συμφωνίας Ειρήνης της Λομέ το 1999, στην οποία οι αντάρτες συμφώνησαν για πρώτη φορά σε προσωρινή εκεχειρία με την κυβέρνηση της Σιέρα Λεόνε. Όταν η εκεχειρία κατέρρευσε, ο Κάμπαχ ζήτησε διεθνή βοήθεια από το Ηνωμένο Βασίλειο, το Συμβούλιο Ασφαλείας των Ηνωμένων Εθνών, την Αφρικανική Ένωση και την Οικονομική Κοινότητα των Δυτικοαφρικανικών Κρατών για να νικήσει τους αντάρτες και να αποκαταστήσει την ειρήνη και την τάξη στη Σιέρα Λεόνε.

Ο Κάμπαχ κήρυξε επίσημα το τέλος του εμφυλίου πολέμου στις αρχές του 2002. Δεκάδες χιλιάδες πολίτες σε όλη τη χώρα βγήκαν στους δρόμους για να γιορτάσουν το τέλος του πολέμου. Στις προεδρικές εκλογές αργότερα την ίδια χρονιά, επανεκλέχθηκε εύκολα για την τελευταία του πενταετία, νικώντας τον κύριο αντίπαλό του, τον Έρνεστ Μπάι Κορόμα από το κύριο αντιπολιτευόμενο κόμμα Κογκρέσο Όλου του Λαού (APC) με 70,1% των ψήφων — το μεγαλύτερο ποσοστό νίκης σε ελεύθερες εκλογές στην ιστορία της χώρας. Οι διεθνείς παρατηρητές χαρακτήρισαν τις εκλογές ελεύθερες και δίκαιες.
Τον διαδέχθηκε στην προεδρία, τον Σεπτέμβριο του 2007 ο Έρνεστ Μπάι Κορόμα.

 Παραπομπές 

Aisha Labi. "Diamond In the Rough" Time magazine Sunday, August 18, 2002, accessed from Time on August 27, 2005



Κατηγορία:Πρόεδροι της Σιέρα Λεόνε